Document ID: 31995D0030

Odločba Komisije
z dne 10. februarja 1995
o posebnih pogojih za uvoz ribiških proizvodov in proizvodov iz ribogojstva s poreklom iz Maroka
(Besedilo velja za EGP)
(95/30/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS o zdravstvenih pogojih za proizvodnjo in dajanje ribiških proizvodov na trg [1] in zlasti člena 11(1) Direktive,
ker je skupina strokovnjakov Komisije opravila inšpekcijski obisk v Maroku, da bi preverila pogoje, v katerih se ribiški proizvodi izdelujejo, skladiščijo in odpremijo v Skupnost;
ker se lahko predpisi maroške zakonodaje o zdravstvenem inšpekcijskem nadzoru in spremljanju ribiških proizvodov štejejo kot enakovredni določbam Direktive 91/493/EGS;
ker je v Maroku "Direction de l'Elevage, Ministère de l'Agriculture" (DEMA) sposobna učinkovito preverjati izvajanje veljavnih zakonov;
ker mora postopek za pridobitev zdravstvenega spričevala iz člena 11(4)(a) Direktive 91/493/EGS vključevati tudi opredelitev vzorca spričevala, minimalne zahteve glede jezika(-ov), v katerem mora biti to spričevalo napisano, in položaj osebe, pooblaščene za podpis tega spričevala;
ker je treba v skladu s členom 11(4)(b) Direktive 91/493/EGS na pakiranja ribiških proizvodov pritrditi oznako, na kateri je navedeno ime tretje države in številka odobritve obrata izvora;
ker je treba v skladu s členom 11(4)(c) Direktive 91/493/EGS sestaviti seznam odobrenih obratov; ker je ta seznam treba sestaviti na podlagi sporočil DEMA Komisiji; ker mora DEMA zato zagotoviti skladnost z določbami, ki so za ta namen opredeljene v členu 11(4) Direktive 91/493/EGS;
ker je DEMA dala uradna zagotovila v zvezi s skladnostjo s pravili iz poglavja V Priloge k Direktivi 91/493/EGS in v zvezi z izpolnjevanjem zahtev, enakovrednih zahtevam za odobritve obratov, ki so določene z Direktivo;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
"Direction de l'Elevage, Ministère de l'Agriculture" (DEMA) je pristojni organ v Maroku za preverjanje in potrjevanje skladnosti ribiških proizvodov in proizvodov iz ribogojstva z zahtevami Direktive 91/493/EGS.
Člen 2
Ribiški proizvodi in proizvodi iz ribogojstva s poreklom iz Maroka morajo izpolnjevati naslednje pogoje:
1. vsako pošiljko mora spremljati oštevilčeno izvirno zdravstveno spričevalo, pravilno izpolnjeno, podpisano, z datumom, ki obsega en sam list v skladu z vzorcem, določenim v Prilogi A k tej odločbi;
2. proizvodi morajo izvirati iz odobrenih obratov za izvoz, ki so našteti v Prilogi B k tej odločbi;
3. razen v primeru zamrznjenih ribiških proizvodov v razsutem stanju, namenjenih za proizvodnjo konzervirane hrane, mora biti na vseh pakiranjih z neizbrisnimi črkami zapisana beseda "Maroko" in številka odobritve obrata izvora.
Člen 3
1. Spričevala iz člena 2(1) morajo biti sestavljena v vsaj enem od uradnih jezikov države članice, kjer se pregledi izvajajo.
2. V spričevalih mora biti navedeno ime, usposobljenost in podpis predstavnika DEMA in njegov uradni žig, ki je drugačne barve od barve drugih zaznamkov na spričevalu.
Člen 4
Ta odločba se uporablja od 1. marca 1995.
Člen 5
Ta odločba je naslovljena na države članice.
V Bruslju, 10. februarja 1995

Labels: 0
3
18
6